शिवपुरी में पेयजल संकट
ट्यूबवेल के पानी के बंटवारे को लेकर भाजपा महिला पार्षद ने पुरुष भाजपा पार्षद पर तानी चप्पल
शिवपुरी| वार्ड 26 के पार्षद सुरेन्द्र रजक को चप्पल दिखा रही ये हैं वार्ड 28 की पार्षद अनीता भार्गव। दोनों भाजपाई हैं और लड़ रहे हैं ट्यूबवेल के पानी को एक दूसरे के वार्ड में ले जाने को लेकर। जब नेताओं ने सारी मर्यादा तोड़ीं तो समर्थक कहां पीछे रहने वाले थे। स्थिति ये बन गई कि दोनों पक्षों की महिलाएं भी एक दूसरे से भिड़ गईं। दरअसल, वार्ड क्रमांक 27 स्थित सिद्धेश्वर मेला ग्राउंड में एक ट्यूबवेल है। पार्षद सुरेन्द्र रजक अपने वार्ड में लाइन बिछाकर यहां से पानी ले जाना चाहते हैं। यही विवाद की जड़ है। शनिवार सुबह जब काम शुरू हुआ तो महिला पार्षद अनीता भार्गव अपने पति और समर्थकों के साथ विरोध करने आ गईं। उनका तर्क है कि लाइन डाल दी गई तो वार्ड 27 व वार्ड 28 की जनता को पानी नहीं मिल पाएगा। इसकी सूचना जब पार्षद सुरेन्द्र रजक को मिली तो वे भी मौके पर पहुंच गए। आग बबूला सुरेंद्र नपा कर्मचारियों से बोले- तुम लाइन बिछाओ मैं देखता हूं कौन रोकता है। इतना सुन महिला पार्षद के पति अजय भार्गव ने प|ी से कह दिया- जो भी लाइन डालने का प्रयास करे उसे चप्पलें लगाओ। इतना सुनते ही अनीता भार्गव ने भी चप्पलें हाथ में ले लीं और ललकारने लगीं। विवाद देख सीएमओ और नपा के अफसरों ने अपने फोन बंद कर लिए। बात तब और बिगड़ गई जब पार्षद अनीता भार्गव ने सुरेंद्र पर चप्पल तान दी। इतना देखते ही दोनों पक्ष के लोगों ने पहले तो एक दूसरे पर चप्पलें तानीं फिर गुत्थम-गुत्था हो गए।
hin_Deva hin_Deva hin_Deva